Fuq il-bieraħ u l- Michael Briguglio ried li Alternattiva Demokratika tissieħeb fl-alleanza mal-PN irrispettivament mill-konsegwenzi. Kien ilu żmien konsiderevoli jagħmel pressjoni f'dan is-sens fuq il-predeċessur tiegħi Arnold Cassola. U Arnold b'mod ġentili kien joqgħod jieħu paċenzja jisimgħu anke meta kien "jinfurmah" li kien ilu żmien jiltaqa' waħdu "jiddiskuti" fuq din l-imbierka koalizzjoni ma' Simon Busuttil. U anke kien ftaħar li Busuttil wegħdu bosta affarijiet (qatt ma qal x'kienu) imma hu, qal, qatt ma aċċetta xejn. Kif għidt diversi drabi, Alternattiva Demokratika ma waslitx għal ftehim mal-PN mhux biss għax il-PN ma riedx koalizzjoni suriet in-nies, imma ukoll għax ma kienx kredibbli. Meta ltqajna mad-delegazzjoni tal-PN ġbidnielhom l-attenzjoni għal numru ta' inkonsistenzi serji fl-imġieba tal-PN. Inkonsistenzi li lilna f'Alternattiva Demokratika kienu jdejjquna u li dwarhom konna diġa tkellimna pubblikament diversi drabi. Għax ma tistax tipprietka l-governanza tajba u fl-istess ħin meta uħud mill-għola persuni fil-PN ikun responsabbli ta' imġieba mhux aċċettabbli, qiesu ma ġara xejn: il-kaz ta' Beppe Fenech Adami u l-Capital One Investment Group, Mario de Marco u l-Grupp db, Simon Busuttil u l-invoices foloz tal-grupp db u Claudio Grech li ma jiftakarx jekk qatt iltaqax ma' George Farrugia taz-zejt. Biex ma nsemmix ukoll lil Toni Bezzina li waqt li kien qed jikteb il-policy tal-PN dwar l-ambjent (ODZ hu ODZ) applika għal villa ODZ għalih, imma l-applikazzjoni kienet fuq isem il-mara! U qiesu ma ġara xejn! Michael Briguglio għandu kull dritt li jqies dan kollu bħala insinifikanti. Imma ma jistax imbagħad fl-istess nifs jgħid li hu favur il-governanza tajba u jkun kredibbli. Dan il-wiċċ b'ieħor jiena ma nistax għalih.